b'\n_START_ARTICLE_\nErich Heckel\n_START_SECTION_\nBiografija\n_START_PARAGRAPH_\nErikas Hekelis gim\xc4\x97 1883 m. liepos 31 d. D\xc4\x97belne prie Chemnico. Mokykloje jis susidraugavo su Karl Schmidt-Rottluff, su kitais mokiniais \xc4\xafk\xc5\xabr\xc4\x97 literat\xc5\xabrini\xc5\xb3 ir meno debat\xc5\xb3 ratel\xc4\xaf \xe2\x80\x9eVulkan\xe2\x80\x9c. 1904 m. E. Hekelis prad\xc4\x97jo mokytis architekt\xc5\xabros Dresdeno auk\xc5\xa1tojoje technikos mokykloje, kur susitiko Ernst Ludwig Kirchner. Kartu jie 1905 m. \xc4\xafk\xc5\xabr\xc4\x97 dailinink\xc5\xb3 grup\xc4\x99 \xe2\x80\x9eTiltas\xe2\x80\x9c su Karl Schmidt-Rottluff ir Fritz Bleyl. E. Hekelis u\xc5\xbesi\xc4\x97m\xc4\x97 vadovavimu grup\xc4\x97s veiklai, met\xc4\x97 architekt\xc5\xabros studijavim\xc4\x85, \xc4\xafsidarbino Wilhelm Kreis architekt\xc5\xabros biure. 1907 ir 1908 m. vasaras praleido Vokietijos \xc5\xa0iaur\xc4\x97s j\xc5\xabros pakrant\xc4\x97je Dangaste, 1909 ir 1910 m. vasaras \xe2\x88\x92 prie Moricburgo e\xc5\xbeer\xc5\xb3 kartu su E. L. Kirchner ir Max Pechstein. Jo ekspresionistinei k\xc5\xabrybai buvo b\xc5\xabdingi ai\xc5\xa1k\xc5\xabs vaizduojam\xc5\xb3 objekt\xc5\xb3 kont\xc5\xabrai ir ry\xc5\xa1kios spalvos._NEWLINE_1911 m. visi \xe2\x80\x9eTilto\xe2\x80\x9c nariai persik\xc4\x97l\xc4\x97 \xc4\xaf Berlyn\xc4\x85. E. Hekelio k\xc5\xabriniai tapo melancholi\xc5\xa1kesni, spalvos tapo nuosaikesn\xc4\x97s. Jis dirbo iliustratoriumi. 1912 m. jis dalyvavo Vokietijos avangardini\xc5\xb3 dailinink\xc5\xb3 \xe2\x80\x9eSonderbundausstellung\xe2\x80\x9c parodoje Kelne, kur kartu su E. L. Kirchner dekoravo koply\xc4\x8di\xc4\x85. \xc5\xa0iuo metu jis susitiko daug kit\xc5\xb3 meninink\xc5\xb3: Wilhelm Lehmbruck, Christian Rolfs, Lyonel Feininger ir August Macke. Pirmojo pasaulinio karo metu E. Hekelis dirbo medicinos tarnyboje Belgijoje, buvo atsakingas u\xc5\xbe su\xc5\xbeeist\xc5\xb3 kareivi\xc5\xb3 pristatymo \xc4\xaf namus organizavim\xc4\x85. Belgijoje susipa\xc5\xbeino su James Ensor ir Max Beckmann. 1916 m. bir\xc5\xbeel\xc4\xaf jis ved\xc4\x97 \xc5\xa1ok\xc4\x97j\xc4\x85 Hilda Frieda Georgi, kuri pozavo jo paveikslams._NEWLINE_1920-\xc5\xb3j\xc5\xb3 vasaromis E. Hekelis daug keliavo, \xc5\xbeav\xc4\x97josi Alpi\xc5\xb3 kaln\xc5\xb3 ir \xc5\xa0varcvaldo giri\xc5\xb3 vaizdais, \xc5\xa0i\xc5\xb3 motyv\xc5\xb3 atsirado jo k\xc5\xabryboje. 1922\xe2\x80\x9323 m. jis atliko sien\xc5\xb3 tapyb\xc4\x85 Anger-Museum Erfurte. Apie 1930 m. E. Hekelio naudojamos spalvos beveik visai prarado buvus\xc4\xaf ry\xc5\xa1kum\xc4\x85, tapo pastelin\xc4\x97mis. Vokietijos nacistai jo k\xc5\xabrinius apskelb\xc4\x97 \xe2\x80\x9edegeneraciniu menu\xe2\x80\x9c, pa\xc5\xa1alino 729 dailininko k\xc5\xabrinius i\xc5\xa1 muziej\xc5\xb3 ir galerij\xc5\xb3. Daug j\xc5\xb3 pra\xc5\xbeuvo naci\xc5\xb3 valdymo ir Antrojo pasaulinio karo metu. Dailininko studija Berlyne buvo sunaikinta. 1944 m. E. Hekelis persikraust\xc4\x97 \xc4\xaf Hemenhofeno kaim\xc4\x85 prie Bodeno e\xc5\xbeero. Po karo profesoriavo Karlsruj\xc4\x97s vaizduojamojo meno akademijoje, buvo vienu pripa\xc5\xbein\xc4\x8diausi\xc5\xb3 VFR dailinink\xc5\xb3. Erikas Hekelis mir\xc4\x97 1970 m. sausio 27 d. Radolfcelyje prie Bodeno e\xc5\xbeero. Jis paliko plat\xc5\xb3 k\xc5\xabrybin\xc4\xaf palikim\xc4\x85, vien grafikos k\xc5\xabrini\xc5\xb3 skai\xc4\x8diuojama: 465 med\xc5\xbeio rai\xc5\xbeini\xc5\xb3, 375 ofort\xc5\xb3 ir 400 litografij\xc5\xb3.'